**Telki község képviselő testületének 10/2019 (III.29.) önkormányzati rendelete**

**a kitüntetések, címek alapításáról és adományozásának rendjéről**

Telki község képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a Magyarország címerének és zászlajának használatáról, valamint állami kitüntetéseiről szóló 2011. évi CCII. törvény 24. § (9) bekezdésében kapott felhatalmazás alapján az alábbi rendeletet alkotja.

*I. Fejezet*

*Telki Díszpolgára cím*

**1. §**

(1) A „Telki díszpolgára” cím ~~kétévente (minden páratlan évben)~~ évente egy személynek adományozható.

(2) A "Telki díszpolgára" cím magyar vagy külföldi állampolgárságú, élő vagy elhunyt személynek adományozható, aki:

*a)* Telki lakosként a település fejlődésében gazdasági, politikai, tudományos, művészeti vagy egyéb tevékenységével kiemelkedő szerepet játszott, közmegbecsülést szerezett;

*b)* Telkiről elszármazva, elköltözve ért el a saját működési területén kiemelkedő eredményeket;

*c)* Telki községgel tartós kapcsolatba került kiemelkedően eredményes tevékenysége során;

*d)* Telki fejlődéséhez bármely módon jelentős mértékben hozzájárult.

**2. §**

(1) Telki díszpolgára a Képviselő-testület és a lakosság megbecsülését élvezi, ezért az alábbi kiváltságok illetik meg:

- a Képviselő-testület által szervezett rendezvényekre és hivatalos ünnepségekre meghívást kap,

- a Képviselő-testületet képviselő delegáció résztvevőjének felkérhető,

- a Képviselő-testület által kiadott kiadványokból tiszteletpéldányban részesül,

- térítésmentesen látogathatja a Képviselő-testület által fenntartott művészeti és közművelődési létesítményeket és a Képviselő-testület által szervezett programokat.

- elhalálozásakor - a család beleegyezésével – az Önkormányzat saját halottjának tekinti, a köztemető működési rendjéről és a temetkezési tevékenységekről szóló helyi rendeletben foglalt szabályok szerint és feltételekkel díszsírhelybe temethető.

(2) A Díszpolgári címmel díszoklevél és emlékérem jár.

(3) A Díszoklevél és Emlékérem átadására a Telki Fesztivál keretében kerül sor.

*II. Fejezet*

*Telkiért Érdemérem kitüntetés*

**3. §**

(1) A „Telkiért Érdemérem” kitüntetésből évente kettő adományozható.

(2) A "Telkiért Érdemérem" kitüntetés magyar vagy külföldi állampolgárságú, élő vagy elhunyt személyeknek, személyek csoportjának, társadalmi vagy gazdasági szervezeteknek adományozható, akik:

*a)* Telki település fejlődésében gazdasági, politikai, tudományos, művészeti vagy egyéb tevékenységükkel jelentős szerepet játszottak, közmegbecsülést szereztek;

*b)* Telki községgel tartós kapcsolatba kerültek kiemelkedően eredményes tevékenységük során;

*c)* Telki fejlődéséhez bármely módon jelentős mértékben hozzájárultak.

**4. §**

(1) A Telkiért Érdemérem kitüntetettje az Önkormányzat és a lakosság megbecsülését élvezi, ezért az alábbi kiváltságok illetik meg:

- az Önkormányzat által szervezett rendezvényekre és hivatalos ünnepségekre meghívást kap,

- az Önkormányzat által kiadott kiadványokból tiszteletpéldányban részesül,

- díjtalanul látogathatja az Önkormányzat által fenntartott művészeti és közművelődési létesítményeket és az Önkormányzat által szervezett programokat.

(2) A díjjal díszoklevél és emlékérem jár.

(3) A Díszoklevél és Emlékérem átadására a Telki Fesztivál keretében kerül sor.

**III.FEJEZET**

**Telki Ifjúsági díj**

**5. §**

(1) A „Telki Ifjúsági ” díj évente egy adományozható.

(2) A "Telki Ifjúsági" kitüntetés

a) 35 életévét be nem töltött telki illetőségű, vagy Telkiből elszármazott fiatalnak, aki kimagasló tanulmányi-, tudományos- , művészeti-, vagy sport teljesítményével Telkinek és korosztályának elismerést szerzett, ezzel példaértékű mintát adva kortársai számára vagy

b) szép eredményt elérő csoport részére adható.

**6. §**

(1) A ,, Telki Ifjúsági ,, díj kitüntetettje az Önkormányzat és a lakosság megbecsülését élvezi, ezért az alábbi kiváltságok illetik meg:

- az Önkormányzat által szervezett rendezvényekre és hivatalos ünnepségekre meghívást kap,

- az Önkormányzat által kiadott kiadványokból tiszteletpéldányban részesül,

- díjtalanul látogathatja az Önkormányzat által fenntartott művészeti és közművelődési létesítményeket és az Önkormányzat által szervezett programokat.

(2) A díjjal díszoklevél és emlékérem jár.

(3) A Díszoklevél és Emlékérem átadására a Telki Fesztivál keretében kerül sor.

**IV.FEJEZET**

**Telki Egészségügyi Díj**

**7. §**

(1) A *,,Telki Egészségügyi Díj* ,, Telki egészségügyi ellátás érdekében kifejtett kiemelkedő szakmai vagy közszolgálati tevékenységért vagy a településhez köthetően az egészségügy területén végzett kimagasló munka, példaértékű eredmény elismerésére évente egy adományozható.

(2) A díj adományozását a javaslattételre jogosultaknál bárki kezdeményezheti.

(3) Az írásban előterjesztett javaslatnak tartalmaznia kell a jelölt szakmai életútját és egészségügyi teljesítménye ismertetését, azokat az indokokat, amelyek a díj odaítélését megalapozhatják.

(4) A díjjal díszoklevél és emlékérem jár.

(5) A Díszoklevél és Emlékérem átadására a Semmelweis nap alkalmával kerül sor.

**V.FEJEZET**

**Havas Ferenc díj**

**8. §**

(1)[[1]](#footnote-1) Havas Ferenc díj adományozható annak a pedagógusnak, aki a pedagógus feladat- és hatáskörébe tartozó, illetve az azt támogató területeken végzett tartósan kiemelkedő, magas színvonalú szakmai tevékenységet végez a Pipacsvirág Magyar- Angol Két Tanítási Nyelvű Általános Iskolában (továbbiakban: Iskola) vagy a Telki Zöldmanó Óvodában (továbbiakban: Óvoda), továbbá annak a nevelő-oktató munkát közvetlen segítő munkakörben dolgozó (iskolai és óvodai pedagógiai asszisztens, iskola-, óvodatitkár illetve óvodai dajka) munkavállalónak, aki tartósan kimagasló szakmai munkájával nagymértékben hozzájárul a minőségi oktató-nevelőmunka megvalósításához az Iskolában vagy az Óvodában. A képviselő-testület ezzel a díjjal kívánja kifejezni szakmai és erkölcsi megbecsülését és tiszteletét a díjazottaknak, és egyben megköszönni kimagasló munkájukat, példaként emelni őket az Iskola és az Óvoda dolgozói, tanulói, gyermekei, a szülők illetve Telki lakói körében.

(2)[[2]](#footnote-2) A díj olyan pedagógusnak, illetve nevelő-oktató munkát közvetlen segítő (NOKS) munkavállalónak adományozható, aki az adott és az azt megelőző 5 tanévben az Iskolában vagy az Óvodában részt vett az intézmény nevelő-oktató munkájában és aki munkássága során, a gyermekek harmonikus személyiségformálásában, a különleges gondoskodást igénylő gyermekek, tanulók segítésében elkötelezetten, kiemelkedő eredményességgel, odaadással, hosszú időn át tevékenykedett, aki oktató-nevelő munkája során, életpályájával kifejezte elkötelezettségét a pedagógus élethivatás, a minőségi nevelő-oktatómunka segítése mellett. Ennek keretében különös értékelési szempont: A kollégák és az iskola-, illetve óvodavezetés által elismert kimagasló szakmai munka, magas színvonalú felkészültség; Példamutató munkafegyelem; Az Iskola, az Óvoda céljaival, pedagógiai programjával való azonosulás, annak megvalósításában való aktív részvétel; Innovatív, nagyfokú pedagógiai/szakmai önállóság; Az intézmény közösségteremtő tevékenységeiben azok szervezésében, koordinálásában, lebonyolításában való aktív részvétel; Aktívan és példamutatóan részt vesz Telki közösségi életében.

(3) Nem részesíthető elismerésben az a személy, aki

*a)* ellen fegyelmi vagy büntető eljárás van folyamatban,

*b)* jogerős fegyelmi büntetés vagy büntetőítélet hatálya alatt áll,

*c)* [[3]](#footnote-3)öt tanévnél kevesebb ideje dolgozik az Iskolában vagy az Óvodában,

*d)* nem esett át belső értékelésen.

(4) Azonos díjazott részére ugyanaz a díj kivételesen, egy alkalommal ismételten is adományozható abban az esetben, ha az előző díj adományozását követően szerzett, az annak alapjául szolgáló érdemeket felülmúló, kimagasló érdemek azt indokolják, és legalább három tanév eltelt a díjazás óta és a díjazott azóta is a telki iskolában tevékenykedik.

(5) A díjjal díszoklevél, emlékérem és pénzbeli jutalom jár.

(6)[[4]](#footnote-4) A díjjal járó pénzjutalom tárgyévi összegét Telki község mindenkori költségvetési rendelete tartalmazza.

(7)[[5]](#footnote-5) A díjból évente 1 db adományozható pedagógusnak, illetve nevelő-oktató munkát közvetlen segítő (NOKS) munkavállalónak az Iskolában és 1 db adományozható pedagógusnak, illetve nevelő-oktató munkát közvetlen segítő (NOKS) munkavállalónak az Óvodában.

(8)[[6]](#footnote-6) A díszoklevelek és emlékérmek átadására a Pedagógus nap alkalmával kerül sor.

**VI..FEJEZET**

**A kitüntetések és címek adományozásának rendje**

**9. §**

(1)[[7]](#footnote-7) A Telki Díszpolgára cím, Telkiért Érdemérem kitüntetés, Telki Ifjúsági díj és a Telki Egészségügyi Díj adományozására a polgármester, az önkormányzati képviselők, a Képviselő-testület állandó bizottságai, a település civil szervezetei, továbbá a település lakosainak egyéb közösségei (minimum 10 fő ajánlásával ) tehetnek javaslatot részletes indokolással ellátott írásos formában.

(2)[[8]](#footnote-8) A Havas Ferenc díjra jelöltet javasolhat az Iskola tantestületének, az Óvoda nevelőtestületének, vagy az intézményben nevelő-oktató munkát segítő munkakörben dolgozók bármely tagja, az Iskola, az Óvoda szakmai szervezete (munkaközösség), KT, Szakszervezet, korábbi díjazott és a képviselő-testület. Az Iskola tantestületének, az Óvoda nevelőtestületének vagy az intézményben nevelő-oktató munkát segítő munkakörben dolgozók bármely tagja, az Iskola, az Óvoda szakmai szervezete (munkaközösség), KT, Szakszervezet vagy a korábbi díjazott által javasolt jelöltek támogatásáról az Iskolában a pedagógus és nevelő-oktató munkát közvetlen segítő munkakörben, illetve az Óvodában a pedagógus és nevelő-oktató munkát közvetlen segítő munkakörben dolgozók titkos szavazással szavaznak. A jelöltekre érkezett szavazatok összesítését és a jelöltek méltatását az Iskola igazgatójának, az Óvoda vezetőjének a Képviselő-testület elé kell terjesztenie a döntés megalapozásához.

(3) A javaslattétel lehetőségéről a település lakosságát kellő időben a helyben szokásos módon tájékoztatni kell.

(4) A javaslattételi ~~határidők:~~ határidő minden évben március 10.

*a)* ~~a Telki Díszpolgára, a Telkiért Érdemérem illetve az Ifjúsági díj esetében az odaítélés évében február 15-e,~~

*~~b)~~* ~~az Egészségügyi díj és a Havas Ferenc díj esetében április 20, amelyre~~

(4a) A javaslattétere a Polgármesteri Hivatal az önkormányzat internetes oldalán és a hivatalos újságjában felhívást tesz közzé.

(5) A kitüntetésre nem jelölhető~~:~~ *~~a)~~* aktív polgármester és a képviselő testület tagjai;

(6) ~~A kitüntetések és címek adományozásáról az odaítélés évében~~

~~- a Telki Díszpolgára, a Telkiért Érdemérem, és az Ifjúsági díj esetében március 31-éig,~~

~~- az Egészségügyi díj és a Havas Ferenc díj esetében április 30-ig a képviselő-testület dönt~~

(7) A Képviselő-testület az előterjesztett javaslatokról, ~~a kitüntetések odaítéléséről~~ zárt ülésen, minősített többséggel dönt. Amennyiben a díjra javasolt írásban elfogadja a döntést, a Képviselő-testület nyilvános ülésen újra döntést hoz.  Amennyiben a díjra javasolt nem fogadja el a döntést, a képviselő-testület az adott évben felterjesztettek közül új díjazottat megszavazhat.

(8) Az oklevél tartalmazza:

- az adományozó megjelölését,

- az adományozott nevét,

- az adományozó képviseletében a polgármester és a jegyző aláírását és az adományozó pecsét lenyomatát.

*VII. Fejezet*

*A kitüntetések, címek és díjak visszavonásának szabályai*

**10. §**

(1) A címet, kitüntetést meg lehet vonni attól, aki arra érdemtelenné vált. Érdemtelenné válik a kitüntetésre az, akit a bíróság jogerős ítéletével szándékosan elkövetett bűncselekmény miatt elítélt, a közügyek gyakorlásától eltiltott, akit fegyelmi büntetésként a munkahelyéről elbocsátottak, vagy egyéb cselekményével a kitüntetés viselésére érdemtelenné vált.

(2) A kitüntetések és címek visszavonására a polgármester, az önkormányzati képviselők, a Képviselő-testület állandó bizottságai, a település civil szervezetei, továbbá a polgárok egyéb közösségei tehetnek javaslatot kizárólag részletes indokolással ellátott írásos formában..

(3) A kitüntetés visszavonására vonatkozó javaslatot a polgármester terjeszti a Képviselő-testület elé.

(4) A kitüntetésre méltatlanná vált személytől a Képviselő-testület zárt ülésen, minősített többséggel hozott határozatával a kitüntetést visszavonhatja.

(5) A kitüntetés visszavonásáról szóló döntést a nyilvántartásba be kell jegyezni.

**11. §**

(1) A kitüntetéseket a polgármester, vagy az általa megbízott személy adja át olyan helyi rendezvényen mely kellő érdeklődésre tesz szert, így a díjátadásra és a díjazottak köszöntésére nagyobb nyilvánosság előtt kerül sor.

(2) A kitüntetettek névsorát a polgármesteri hivatal hirdetőtábláján közzé kell tenni.

(3) A kitüntetett, illetve címet elnyert személyekről a jegyző nyilvántartást vezet.

(4) A pénzjutalom és az adományozással járó egyéb költségek fedezetét a Telki község Önkormányzata éves költségvetésében biztosítja. A kitüntetésekkel járó pénzjutalom az általános szabályok szerint adóköteles.

**12. §**

**Záró rendelkezések**

(2) Ez a rendelet a kihirdetést követő napon lép hatályba.

(3) E rendelet hatályba lépésével hatályát veszti a kitüntetések, címek alapításáról és adományozásának rendjéről szóló 3/2015.(II.12.) Ör rendelet.

**Módosító rendelet**

**Telki Község Önkormányzata Képviselő-testületének .../.... (...) önkormányzati rendelete**

**a kitüntetések, címek alapításáról és adományozásának rendjéről szóló 10/2019 (III.29.) önkormányzati rendelet módosításáról**

[1] Telki község képviselő-testülete a kitüntetések, címek alapításáról és adományozásának rendjét újraszabályozza, ennek érdekében

[2] Telki község képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a Magyarország címerének és zászlajának használatáról, valamint állami kitüntetéseiről szóló 2011. évi CCII. törvény 24. § (9) bekezdésében kapott felhatalmazás alapján az alábbi rendeletet alkotja.

**1. §**

Hatályát veszti a község címerének és zászlajának alapításáról, valamint a jelképek és a „Telki” név használatának rendjéről szóló 14/2008. (IV. 18.) önkormányzati rendelet.

**2. §**

A kitüntetések, címek alapításáról és adományozásának rendjéről szóló 10/2019 (III.29.) önkormányzati rendelet 1. § (1) bekezdése helyébe a következő rendelkezés lép:

„(1) A „Telki díszpolgára” cím évente egy személynek adományozható.”

**3. §**

A kitüntetések, címek alapításáról és adományozásának rendjéről szóló 10/2019 (III.29.) önkormányzati rendelet 5. § (2) bekezdése helyébe a következő rendelkezés lép:

„(2) A Telki Ifjúsági kitüntetés

*a)* 35 életévét be nem töltött telki illetőségű, vagy Telkiből elszármazott fiatalnak, aki kimagasló tanulmányi-, tudományos- , művészeti-, vagy sport teljesítményével Telkinek és korosztályának elismerést szerzett, ezzel példaértékű mintát adva kortársai számára vagy

*b)* szép eredményt elérő csoport részére adható.”

**4. §**

(1) A kitüntetések, címek alapításáról és adományozásának rendjéről szóló 10/2019 (III.29.) önkormányzati rendelet 9. § (2) bekezdése helyébe a következő rendelkezés lép:

„(2) A Havas Ferenc díjra jelöltet javasolhat az Iskola tantestületének, az Óvoda nevelőtestületének, vagy az intézményben nevelő-oktató munkát segítő munkakörben dolgozók bármely tagja, az Iskola, az Óvoda szakmai szervezete (munkaközösség), KT, Szakszervezet, korábbi díjazott és a képviselő-testület. Az Iskola tantestületének, az Óvoda nevelőtestületének vagy az intézményben nevelő-oktató munkát segítő munkakörben dolgozók bármely tagja, az Iskola, az Óvoda szakmai szervezete (munkaközösség), KT, Szakszervezet vagy a korábbi díjazott által javasolt jelöltek támogatásáról az Iskolában a pedagógus és nevelő-oktató munkát közvetlen segítő munkakörben, illetve az Óvodában a pedagógus és nevelő-oktató munkát közvetlen segítő munkakörben dolgozók szavaznak a jelöltekre. A jelöltekre érkezett szavazatok összesítését és a jelöltek méltatását az Iskola igazgatójának, az Óvoda vezetőjének a Képviselő-testület elé kell terjesztenie a döntés megalapozásához.”

(2) A kitüntetések, címek alapításáról és adományozásának rendjéről szóló 10/2019 (III.29.) önkormányzati rendelet 9. § (4) bekezdése helyébe a következő rendelkezés lép:

„(4) A javaslattételi határidő minden évben március 10.”

(3) A kitüntetések, címek alapításáról és adományozásának rendjéről szóló 10/2019 (III.29.) önkormányzati rendelet 9. §-a a következő (4a) bekezdéssel egészül ki:

„(4a) A javaslattétere a Polgármesteri Hivatal az önkormányzat internetes oldalán és a hivatalos újságjában felhívást tesz közzé.”

(4) A kitüntetések, címek alapításáról és adományozásának rendjéről szóló 10/2019 (III.29.) önkormányzati rendelet 9. § (5) bekezdése helyébe a következő rendelkezés lép:

„(5) A kitüntetésre nem jelölhető aktív polgármester és a képviselő testület tagjai.”

(5) A kitüntetések, címek alapításáról és adományozásának rendjéről szóló 10/2019 (III.29.) önkormányzati rendelet 9. § (7) bekezdése helyébe a következő rendelkezés lép:

„(7) A Képviselő-testület az előterjesztett javaslatokról zárt ülésen, minősített többséggel dönt. Amennyiben a díjra javasolt írásban elfogadja a döntést, a Képviselő-testület nyilvános ülésen újra döntést hoz. Amennyiben a díjra javasolt nem fogadja el a döntést, a képviselő-testület az adott évben felterjesztettek közül új díjazottat megszavazhat.”

**5. §**

A kitüntetések, címek alapításáról és adományozásának rendjéről szóló 10/2019 (III.29.) önkormányzati rendelet 11. § (1) bekezdése helyébe a következő rendelkezés lép:

„(1) A kitüntetéseket a polgármester, vagy az általa megbízott személy adja át olyan helyi rendezvényen mely kellő érdeklődésre tesz szert, így a díjátadásra és a díjazottak köszöntésére nagyobb nyilvánosság előtt kerül sor.”

**6. §**

Ez a rendelet a kihirdetését követő harmadik napon lép hatályba.

1. A 8. § (1) bekezdése a Telki Község Önkormányzata Képviselő-testületének 2/2022. (II. 23.) önkormányzati rendelete 1. § (1) bekezdésével megállapított szöveg. A 8. § (1) bekezdése a Telki Község Önkormányzata Képviselő-testületének 3/2023. (II. 14.) önkormányzati rendelete 1. § (1) bekezdésével megállapított szöveg. [↑](#footnote-ref-1)
2. A 8. § (2) bekezdése a Telki Község Önkormányzata Képviselő-testületének 2/2022. (II. 23.) önkormányzati rendelete 1. § (1) bekezdésével megállapított szöveg. A 8. § (2) bekezdése a Telki Község Önkormányzata Képviselő-testületének 3/2023. (II. 14.) önkormányzati rendelete 1. § (1) bekezdésével megállapított szöveg. [↑](#footnote-ref-2)
3. A 8. § (3) bekezdés c) pontja a Telki Község Önkormányzata Képviselő-testületének 3/2023. (II. 14.) önkormányzati rendelete 2. § a) pontja szerint módosított szöveg. [↑](#footnote-ref-3)
4. A 8. § (6) bekezdése a Telki Község Önkormányzata Képviselő-testületének 2/2022. (II. 23.) önkormányzati rendelete 1. § (2) bekezdésével megállapított szöveg. A 8. § (6) bekezdése a Telki Község Önkormányzata Képviselő-testületének 3/2023. (II. 14.) önkormányzati rendelete 2. § b) pontja szerint módosított szöveg. [↑](#footnote-ref-4)
5. A 8. § (7) bekezdése a Telki Község Önkormányzata Képviselő-testületének 2/2022. (II. 23.) önkormányzati rendelete 1. § (2) bekezdésével megállapított szöveg. A 8. § (7) bekezdése a Telki Község Önkormányzata Képviselő-testületének 3/2023. (II. 14.) önkormányzati rendelete 1. § (2) bekezdésével megállapított szöveg. [↑](#footnote-ref-5)
6. A 8. § (8) bekezdése a Telki Község Önkormányzata Képviselő-testületének 2/2022. (II. 23.) önkormányzati rendelete 1. § (2) bekezdésével megállapított szöveg. A 8. § (8) bekezdése a Telki Község Önkormányzata Képviselő-testületének 3/2023. (II. 14.) önkormányzati rendelete 2. § c) pontja szerint módosított szöveg. [↑](#footnote-ref-6)
7. A 9. § (1) bekezdése a Telki Község Önkormányzata Képviselő-testületének 2/2022. (II. 23.) önkormányzati rendelete 2. §-ával megállapított szöveg. [↑](#footnote-ref-7)
8. A 9. § (2) bekezdése a Telki Község Önkormányzata Képviselő-testületének 2/2022. (II. 23.) önkormányzati rendelete 2. §-ával megállapított szöveg. [↑](#footnote-ref-8)